ไฟแนนซ์ทูเดย์
นโยบายเศรษฐกิจของพรรคเพื่อไทย (พท.)
21 ส.ค. 2554

นโยบายเศรษฐกิจของพรรคเพื่อไทย (พท.) 
ว่า ที่รัฐบาลใหม่ชุดใหม่เริ่มไม่นิ่ง ที่เห็นได้ชัดคือ นโยบายของ นายสุชาติ ธาดาธำรงเวช หัวหน้าทีมเศรษฐกิจ พท. บอกว่า จะทำนโยบายการเงินค่าบาทอ่อนหารายได้ส่งออกเข้าประเทศ แต่ น.ส.ยิ่งลักษณ์ ชินวัตร ว่าที่นายกฯ หญิง ออกมาบอกว่า หนุนนโยบายบาทแข็งกันเงินเฟ้อ
ขณะที่นโยบายขึ้นค่าจ้าง 300 บาททั่วไทย ก็เริ่มหดสั้นเหลือ 300 บาท แค่ กทม. กับภูเก็ต ทำให้ทุกข์ตกหนักอยู่ที่ สส.เพื่อไทย ที่หาเสียงกับชาวบ้านทั้งภาคอีสาน ภาคเหนือ และภาคใต้ บอกว่าจะได้ 300 บาททั้งประเทศ แต่ทำจริงไม่ได้อย่างที่สัญญา เลือกตั้งครั้งหน้าเห็นที่สัญญาอะไรคนจะเชื่อยากขึ้น
เช่นเดียวกับกำหนดเงินเดือนแรกเข้าสำหรับคนที่เรียนจบปริญญาตรี 1.5 หมื่นบาท ทำเอาคนจบปริญญาตรีฝันหวานได้ไม่นานก็ต้องฝันค้าง เพราะขึ้นให้เฉพาะข้าราชการเข้าใหม่ ส่วนเอกชนตัวใครตัวมันยังไม่ชัดเจนและไม่มีแนวทาง
สำหรับการแจกแท็บเล็ตเด็ก ป.1 นักการศึกษาออกมาไม่เห็นด้วย เพราะไม่เห็นความจำเป็น ควรนำเงินไปสนับสนุนพัฒนาเด็กด้านอื่น เช่น ทำห้องสมุด แจกอุปกรณ์การศึกษาด้านอื่นที่มีความจำเป็นและได้ใช้เป็นของส่วนรวมมากกว่า 
แต่นโยบายนี้กลับเป็นที่ชื่นชอบ พ่อค้าขายวิ่งตากันเป็นมัน ก็พอเห็นว่าคนที่ได้ประโยชน์ที่สุดจากนโยบายนี้ เป็นเด็กหรือผู้ใหญ่ที่หากินกับการเมืองและใช้เด็กเป็นเครื่องมือหากิน
น่าแปลกใจที่ทีมเศรษฐกิจ พท. ที่เรียกหน่วยงานราชการเดินสายเข้าหารือทำนโยบาย แต่ไร้เงา โอฬาร ไชยประวัติ ทีมเศรษฐกิจ พท. ไม่รู้งานนี้จะมีเกาเหลาของทีมเศรษฐกิจตั้งแต่ยังไม่ได้เป็นรัฐบาลแต่งตั้งเป็นรัฐมนตรีหรือเปล่า
คนที่งานเข้ามากที่สุดยามนี้ เห็นจะเป็นข้าราชการกระทรวงการคลัง ที่ทุกอย่างไหลมาเทมาที่กระทรวงนี้หมด ในฐานะผู้คุมเงินของประเทศ